ไทยพาณิชย์หนุนสินเชื่อทวาย
ไทยพาณิชย์ พร้อมหนุนสินเชื่อลงทุนในเขตเศรษฐกิจทวาย เน้นโครงการที่สร้างรายได้
25 ส.ค. 2558

ไทยพาณิชย์ พร้อมหนุนสินเชื่อลงทุนในเขตเศรษฐกิจทวาย เน้นโครงการที่สร้างรายได้
นายอาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร ธนาคารไทยพาณิชย์ เปิดเผยว่า ธนาคารพร้อมจะสนับสนุนโครงการก่อสร้างนิคมอุตสาหกรรมในเขตเศรษฐกิจพิเศษทวาย หลังจากที่มีความชัดเจนมากขึ้น จากการที่บริษัท อิตาเลียนไทย ดีเวล๊อปเมนต์ (อิตัลไทย) ลงนามร่วมกับคณะกรรมการเขตเศรษฐกิจพิเศษทวายของเมียนมา ในสัญญาสัมปทานโครงการระยะแรกเพื่อพัฒนานิคมอุตสาหกรรมและสาธารณูปโภคในพื้นที่ 27 ตารางกิโลเมตร
ทั้งนี้ อิตัลไทยอยู่ระหว่างชักชวนภาคเอกชนไทยและญี่ปุ่นในกลุ่มสาธารณูปโภคเข้ามาร่วมลงทุนโครงสร้างพื้นฐาน โดยอิตัลไทยจะถือหุ้นในทุกโครงการ เพื่อสร้างความมั่นใจให้ทั้งผู้ลงทุนโครงการสาธารณูปโภคและผู้ลงทุนสร้างโรงงาน โดยคาดว่าแต่ละโครงการ อิตัลไทยจะใช้ทุนตัวเอง 30% และใช้เงินกู้ 70% โดยธนาคารจะพิจารณาเข้าร่วมสินเชื่อโครงการของอิตัลไทยด้วย
นายอาทิตย์ กล่าวว่า ในระยะ 3-6 เดือนจากนี้ จะเป็นขั้นตอนของการประมูลสินเชื่อโครงการ (โปรเจกต์ไฟแนนซ์) แต่ธนาคารคงไม่ได้สนับสนุนทุกโครงการ โดยจะพิจารณาอย่างละเอียดก่อนเลือกสนับสนุนในโครงการที่มีความสามารถสร้างรายได้ และมีแนวโน้มการเติบโตทางธุรกิจในอนาคต ภายใต้ยุทธศาสตร์ที่ต้องการเป็นผู้นำจัดการเงินกู้
“กลุ่มที่ธนาคารจะสนับสนุนสินเชื่อ อาทิ โรงไฟฟ้า น้ำประปา โครงข่ายสื่อสาร และระยะต่อไปจะเป็นการสร้างโรงงานในนิคมอุตสาห กรรม” นายอาทิตย์ กล่าว